b'\n_START_ARTICLE_\nChristopher Vokes\n_START_SECTION_\n\xc5\xbdivljenjepis\n_START_PARAGRAPH_\nV letih 1921\xe2\x88\x9225 je \xc5\xa1tudiral na Kraljevem voja\xc5\xa1kem kolid\xc5\xbeu Kanade; po diplomiranju je postal \xc4\x8dastnik Kraljevih kanadskih in\xc5\xbeenircev. Nato pa je \xc5\xa1e dve leti (1926-27) \xc5\xa1tudiral na Univerzi McGill, kjer je diplomiral iz znanosti. V letih 1934-35 pa je \xc5\xa1tudiral \xc5\xa1e na \xc5\xa0tabnem kolid\xc5\xbeu, Camberley v Angliji._NEWLINE_Leta 1943 je bil povi\xc5\xa1an v brigadirja in bil imenovan za poveljnika 2. kanadske pehotne brigade, s katero se je udele\xc5\xbeil invazije na Sicilijo. Naslednje leto je bil povi\xc5\xa1an v generalmajorja in postavljen za poveljnika 1. kanadske pehotne divizije; slednji je poveljeval med bitko za Ortono, kjer se ni izkazal zaradi neizvirne taktike in frontalnih napadov. Leta 1944 pa je postal poveljnik 4. kanadske oklepne divizije, s katero se je boril v bitki za Hochwald._NEWLINE_Po drugi svetovni vojni (junij 1945 - maj 1946) je bil poveljnik Okupacijske sile Kanadske kopenske vojske v Evropi (Canadian Army Occupation Force in Europe). Po vrnitvi v Kanado je postal poveljnik sprva Centralnega poveljstva, nato pa Zahodnega poveljstva Kanadske kopenske vojske. Upokojil se je leta 1959 in leta 1985 je umrl za rakom.\n_START_SECTION_\nDru\xc5\xbeina\n_START_PARAGRAPH_\nRodil se je v dru\xc5\xbeini britanskega \xc4\x8dastnika majorja Fredericka Patricka Vokesa v Armaghu (Irska); dru\xc5\xbeina se je leta 1910 preselila v Kanado, kjer je o\xc4\x8de postal predavatelj in\xc5\xbeenirstva na Kraljevem voja\xc5\xa1kem kolid\xc5\xbeu Kanade._NEWLINE_Njegov brat, podpolkovnik Frederick Alexander Vokes, je padel med drugo svetovno vojno v Italiji kot poveljnik 9. kanadskega oklepnega polka.'